JAROSLAVĽ 28. októbra (WEBNOVINY) – Hráči Slovana Bratislava si v pondelok po rozkorčuľovaní pred popoludňajším duelom Kontinentálnej hokejovej ligy (KHL) proti miestnemu Lokomotivu Jaroslavľ uctili obete leteckej katastrofy zo septembra 2011.
Pri odlete z letiska Tunošna 7. septembra 2011 zahynulo 43 osôb vrátane slovenského hokejistu Pavla Demitru.
Obrazom: Hráči Slovana si uctil obete leteckej tragédie
"Belasí" navštívili pamätník Hokejového bratstva pred jaroslavľskou halou Arena-2000, ktorý v septembri 2013 otvorili na počesť 37 hokejistov Lokomotivu Jaroslavľ, ktorí prišli o život pri spomenutom leteckom nešťastí.
Dielo tvorí 37 štylizovaných hokejok. Elementy konštrukcie zložili autori tak, že z jedného uhla pripomínajú klesajúceho vtáka, z iného zase stúpajúce lietadlo.
Kapitán Slovana Milan Bartovič k pamätníku položil kyticu a spolu s celým tímom si tak uctil všetky obete tragédie.